钦定古今图书集成/明伦汇编/家范典/第073卷 > 汉应劭风俗通义 > 《亡姊崔氏夫人墓志盖石文》唐·柳宗元
## 钦定古今图书集成/明伦汇编/家范典/第073卷 > 汉应劭风俗通义 > 《亡姊崔氏夫人墓志盖石文》唐·柳宗元

“我伯姊之葬，良人博陵崔氏为之志。凡归于夫家，为
妇为妻为母之道，我之知不若崔之悉也。然而自笄
而上，以至于幼孩，崔固不若我之知也，又乌可以已？
今之制，凡志于墓者，琢密石加盖于其上，用敢附碑
阴之义，假兹石而书焉。”呜呼！夫人天命之性，固有以
异于人。孩而声和，幼而气柔。以吾族之大，尊长之多，
夫人自能言，而未尝误举其讳，与其类戏于家，游弄
之具，未尝有争。先公自鄂如京师，其时事会世难，告
教罕至，夫人忧劳逾月，默泣不食，又惧贻太夫人之
忧虑，绐以疾告，书至而愈，人乃知之。善隶书，为雅琴，
以自娱乐，隐而不耀。工足以致美于服而不为异，言
足以发扬于礼而不为辨。“孝之至，敬之备，仁之大，又
以配君子。然而不克会于贵寿，以至于斯，孰谓之天
有知者邪？太夫人生二女，幼曰裴氏，妇如夫人之懿，
在二族咸以令德闻，而皆早世，其弟昏愚而独存，孰
谓天可问邪？呜呼！痛其甚欤！”遂濡血而书，以志终天
之哀，与兹石永久。